
TERVETULOA


Tervetuloa pysähtymään kanssani, aistimaan, mitä on Hiljaisuus. Tervetuloa päästämään Hiljaisuus sisällesi, kuuntelemaan sen viestejä, näkemään sielun silmin syvemmälle ja lopulta vain olemaan. Tervetuloa kuvien maailmaan, sillalle, joka yhdistää sisäisen ja ulkoisen. Kuva tulee ensin, sielu ympäröi sanat hiljaisuudessa.


Kiitän puolisoani Hannua moninaisesta tuesta teoksen luomisen aikana. Olen erityisen kiitollinen, että sain juuri Hannele Laitisen taittamaan tämän kirjan. Hänellä on ollut kyky nähdä tekstien sisäinen henki ja saattaa se monimuotoisesti näkyviin. Tekstien asettelu ja värien käyttö jäsentävät kokonaisuutta. Lopputuloksena on ehkä tavallisuudesta poikkeava, mutta tekstisen sisäistä henkeä tukeva taitto. Kiitän myös valokuvaaja Tiina Krukoff-Raimea, joka paneutui sydämellään maalausten kuvaamiseen ja lopputulos on mitä parhain.


Kiitollisena jaan nämä hetket kanssasi.


MAARIT KARENO-LAGERSTRÖM


Ekspressiivisen taiteen terapeutti


Kuvataiteilija


maaritkareno@gmail.com

JOHDANTO


ROBERT SARDELLON kirja Silence: The Mystery of Wholeness avasi minulle vuosia sitten Hiljaisuuden aivan uudella tavalla ja teki Hiljaisuudesta keskeisen asian elämässäni. Kirjan ajatukset ovat vaikuttaneet suuresti tämän kirjan syntyyn, minkä vuoksi haluan lainata tässä otteen hänen kirjastaan.


”Hiljaisuus oli täällä ennen kaikkea muuta, se oli luomassa kaikkea. Se on olemassaolon perusilmiö, usein selvästi jotakin ja silminnähden ei mitään. Hiljaisuus on ensisijainen ääneen nähden, ei katkos ääneen. Hiljaisuus on jo läsnä. Jos laskeudumme hiljaisuuteen hetkeksi, tunnemme hiljaisuuden läsnäolon kutsuvan meitä.


Kehollisen olemuksemme keskus on elin, joka vastaanottaa tämän Hiljaisuudesta tulevan kutsun. Kun liitymme mukaan Hiljaisuuden mysteeriin, sen läsnäolo värähtelee läpi lihassäikeiden laajentuen sydämestä sieluun ja ulkoiseen maailmankaikkeuteen. Kehomme keskus on välttämätön kohtaamispaikka, jossa sydämen yksinäinen hiljaisuus kohtaa Maailmankaikkeuden Viisauden, suuren Hiljaisuuden. Kun emme ylläpidä tätä kohtaamispaikkaa sen tarkoituksen mukaan, menetämme yhteyden sieluumme, Hiljaisuuden läsnäoloon ja omaan paikkaamme maailman Viisaudessa. Ilman Hiljaisuutta olemme eksyksissä emmekä pysty olemaan kyllin hiljaa löytääksemme tien takaisin.


Hiljaisuus sisältää kaiken mitä etsimme, kun etsimme tietämättä mitä etsimme. Se on ympärillämme ja meissä. Se menee sielumme syvimpiin syvyyksiin ja kaikkeuden uloimpiin ulottuvuuksiin ja jatkuvasti yhdistää nämä kaksi sydämemme keskuksessa. Siellä me löydämme uudistumisen voiman. Siellä kaikki tulee eläväksi jälleen kuin ensimmäistä kertaa. Tämä salaisuus ja tämä mysteeri ovat niin vallankumouksellisia, että kaikki, jotka haluavat kaupallistaa maailman tekevät kaikkensa haudatakseen tämän salaisuuden maailman meluun. Ja aavistus tämän mysteerin voimasta saa meidät juoksemaan kohti melua, vaikkakaan emme ole tietoisia siitä, mitä teemme.”


- ROBERT SARDELLO:


Silence: The Mystery of Wholeness, s. 8


(oma vapaa suomennos)


Hiljaisuus ja läsnäolo kytkeytyvät toisiinsa, kulkevat kuin käsi kädessä; ei vain äänettömyydestä syntyvä hiljaisuus, vaan syvempi sydämen ja kehon tasolla liikkuva hiljaisuus. Läsnäolo tulee hiljaisuuden myötä melkein itsestään.


Tästä on kyse tämän kirjan teksteissä ja maalauksissa. Polku hiljaisuuteen ja läsnäoloon voi olla monenlainen ja aina varmasti yksilöllinen. Samalla se voi sisältää kuitenkin jotain kaikille yhteistä.


Itselleni oleellista on pysähtyminen, viipyminen, hitaus ja syventyminen, lopulta oleminen. On mahdollista sukeltaa syvemmälle; tutkia maalaten ja kirjoittaen omaa kokemusmaailmaa ja avautua esiin tuleville, joskus hyvin mystisillekin asioille, joita ei pysty sanoittamaan, vaan ne avautuvat maalaamisen kautta.


Oleellista on, että pysähtyy, muutenhan sisäisiä löytöjä ei voisi tehdä. Maalaaminen on usein ollut polku asioiden ytimeen, antanut muutaman sanan, joista teksti on muotoutunut.


Maailman tapahtumat ovat vaikuttaneet voimakkaasti joidenkin maalausten syntyyn, esimerkiksi Valheiden kerrokset -maalauksiin sivuilla 48-57. Toisinaan jokin lukemani kirja laajentaa kokemusmaailmaa ja muotoutuu kuvaksi kuten SERAFIM SEPPÄLÄN Vapaus-kirjan pohjalta syntynyt maalaukseni Vapaus sivulla 80.

